SKRIFTLIG FORESPØRGSEL E-0477/02

af Gianfranco Dell'Alba (NI) til Kommissionen

(22. februar 2002)

Om: Overtrædelsesprocedure nr. 1999/4715 i forbindelse med projektet Lotto Zero: variante, tra Teramo e Giulianova, alla strada statale S.S. 80 (Afsnit nul: omkørselsvej mellem Teramo og Giulianova til hovedlandevej nr. 80)

Den 26. juli 2001 sendte Kommissionen en begrundet udtalelse til Italien som følge af overtrædelse af direktiv 85/337/EØF(1) om vurdering af visse offentlige og private projekters indvirkning på miljøet.

I denne udtalelse udtrykte Kommissionen det synspunkt, at Italien ikke havde opfyldt sine forpligtelser i henhold til artikel 4, stk. 2, i direktiv 85/337/EØF, da det ikke havde kontrolleret, om projektet med anlæggelse af en omkørselsvej omkring byen Teramo (projekt med betegnelsen Lotto Zero: variante, tra Teramo e Giulianova, alla strada statale S.S. 80), som falder ind under bilag II i nævnte direktiv, krævede en vurdering af indvirkningen på miljøet i henhold til direktivets artikel 5-10.

I henhold til EØF-traktatens artikel 226 har Kommissionen opfordret Italien til at træffe de nødvendige foranstaltninger til at efterkomme Kommissionens begrundede udtalelse.

Kan Kommissionen oplyse følgende:

- Hvor langt er ovennævnte overtrædelsesprocedure på nuværende tidspunkt nået, og har Italien truffet de nødvendige foranstaltninger til at efterkomme Kommissionens begrundede udtalelse?

- Hvilke foranstaltninger er der i bekræftende fald truffet, og anser Kommissionen dem for hensigtsmæssige og tilfredsstillende?

- Såfremt Italien ikke har truffet nogen foranstaltninger, hvad agter Kommissionen da at gøre?

(1) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(11. april 2002)

I artikel 226 i EF-traktaten hedder det: Finder Kommissionen, at en medlemsstat ikke har overholdt en forpligtelse, der påhviler den i henhold til denne traktat, fremsætter den en begrundet udtalelse herom efter at have givet den pågældende stat lejlighed til at fremsætte sine bemærkninger hertil. Retter den pågældende stat sig ikke efter den fremsatte udtalelse inden for den frist, der er fastsat af Kommissionen, kan denne indbringe sagen for Domstolen.

Den seneste udvikling i den nævnte overtrædelsesprocedure efter EF-traktatens artikel 226 er, at Kommissionen har besluttet at indgive en begæring til Domstolen. Efter Kommissionens opfattelse har Italien overtrådt Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) i det foreliggende tilfælde. Indholdet af overtrædelsesprocedurer er fortroligt.

Europa-Parlamentet holdes løbende underrettet om situationen med hensyn til alle igangværende overtrædelsesprocedurer. Nærmere enkeltheder om, hvilket stadium overtrædelsesprocedurerne mod medlemsstaterne befinder sig på, hvis disse i det mindste har været genstand for en begrundet udtalelse, findes i Kommissionens årlige beretninger om kontrollen med gennemførelsen af fællesskabsretten.

Informationer om overtrædelsesprocedurer bliver ligeledes offentliggjort og hyppigt opdateret på Kommissionens Europa-netsted(2).

(1) EFT L 175 af 5.7.1985 som ændret ved Rådets direktiv 97/11/EF af 3. marts 1997, EFT L 73 af 14.3.1997.

(2) http://europa.eu.int/comm/secretariat_general/sgb/droit_com/index_en.htm

infractions.